text: Lokal opbakning til Pia Olsen Dyhr 
  07 februar 2014 kl. 06.25
  Karina Lorentzen Dehnhart, folketingsmedlem for SF valgt i Kolding, bakker op om Pia Olsen Dyhr som ny partiformand.
  - Fuld opbakning til Pia. Du er politisk dygtig, har resultater bag dig og kan kommunikere klart, skriver Karina Lorentzen Dehnhart på sin Facebook-profil .
  Pia Olsen Dyhr meldte sig torsdag aften officielt som kandidat til formandsvalget, om hvem der skal efterfølge Annette Vilhelmsen som formand for SF. Hun stillede også op til formandsvalget i 2005, hvor hun dog tabte til Villy Søvndal.
  SF er inde i et af partiets værste kriser, da partiet blev splittet på grund af uenigheden om aktiesalget af en andel af Dong Energy til den amerikanske investeringsbank Goldman Sachs.
  Uenigheden førte i sidste uge til, at Annette Vilhelmsen trak sig som formand og hev partiet ud af regeringen.
  